Period: Old Babylonian
Genre: Literary
Transliteration:
<SURFACE>
...mah-a dur₂ ŋar-ra
...gur₃-ru u₆ di-de₃ gub-ba
...hu-ul-hu-le-eš₂ sig₇-ga
...ur₄-ur₄ ŋarza₂ im-pad₃-de₃
...nam-galam-ma gu₂ nam-mi-in <unk>
...nam-galam-ma u₂-a me na-ur₄-ur₄-re
...nam-galam-ma u₂-a me na-ur₄-ur₄-re
me mah šu-še₃ na-ŋa₂-ŋa₂-ŋa₂
tug₂ gal-e u-gun₃ im-ma-ak-e inim im-ma-ab-sag₉-ge
bulug-kiŋ₂-gur₄-ra igi mu-un-sig₁₀-ge
{d}nin-isin₂{si}na-ke₄ ŋiri₂ <unk> e u₃-sar im-ma-ak-e
me nam-a-zu šu im-du₇-du₇
dumu-ni lugal ŋir₂-si-ra
{d}da-mu lu₂ sag₉-ga šu-ni ba-ab-šum₂-mu
dumu-ŋu₁₀ niŋ₂ nam-a-zu-ka ŋizzal he₂-em-ma-ak
{d}da-mu niŋ₂ nam-a-zu-ka ŋizzal he₂-em-ma-ak
{tug₂}bar-sig₉-ge šu im-ma-an-ti šu im-gur-gur-re
{tug₂}bar-sig₉ dig-dig-e im-ma-ak-e
im al-dug₄-ga im-ku₇-ku₇-e
uš₂ lugud-e šu im-šu₂-ur-šu₂-ur-re
simₓ(GIG)-simₓ(GIG)-ma šu kum₂ mu-na-ak-e
nin-ŋu₁₀ šag₄-zu ama kalam-ma-ka
a-zu gal saŋ gig₂-ga-kam
{d}nin-isin₂{si}na dumu an-na-ke₄
dumu-ni lugal ŋir₂-si-ra
{d}da-mu lu₂ sag₉-ga šu-ni ba-ab-šum₂-mu
dumu-ŋu₁₀ niŋ₂ nam-a-zu-ka ŋizzal he₂-em-ma-ak
{d}da-mu niŋ₂ nam-a-zu-ka ŋizzal he₂-em-ma-ak
eš-bar kiŋ₂-ŋa₂ za₃-mi₂ mi-ri₂-in-dug₄
kug {d}nin-isin₂{si}na nam-išib mu-na-ak-e
{d}en-ki-ke₄ abzu nun-na-ta saŋ-e-eš mu-ni-in-rig₇
šag₄-gig lipiš-gig lu₂-ulu₃-ra mu-na-kar-re
lu₂-ulu₃-bi muš ki bil₂-gin₇ i-im-bal-bal-e
muš ki-uš₂-a-gin₇ e-ne dag i₃-si-il-e
šag₄-ŋu₁₀ lipiš-ŋu₁₀ gibil-la-bi im-me
nin-ŋu₁₀ nam-išib-e šu gal mu-un-du₇-du₇
{d}nin-isin₂{si}na-ke₄ tu₆ bi₂-in-dug₄ ba-sag₉
i₃-nun-e nam-šub ba-an-šum₂
bur gal-la-na ba-ni-in-de₂
šu sed-da-na nam-ma-an-de₆
lu₂-ulu₃-bi tum₉-gin₇ kuš-a-na im-ma-an-di-ni-ib-ed₂-de₃
izi {u₂}numun₂ zi-zi-da-gin₇ ni₂-ba mu-un-te-en-te-en
diŋir nam-lu₂-ulu₃ sizkur a-ra-zu-a mu-na-an-sug₂-sug₂-ge-eš
inim-bi-da an-ra {d}en-lil₂-ra
kug {d}nin-isin₂{si}na ki mah-a-na mu-un-ne-de₃-en-ku₄-ku₄
{d}udug hul {d}lamma hul lu₂-ra šub-ba
{d}dim₃-me {d}dim₃-me-a-bi kur₉-ra ŋi₆ u₃-na
nam-tar a₂-sag₃-ga lu₂-ra nu-ed₃-de₃
lu₂-ra sug₂-ge-eš u₃ mu-ni-ib-kar
diŋir niŋ₂ mu-un-ni-ra-a-ni
saŋ-ŋu₁₀-a ba-an-di-ni-ib-šub-ba
lu₂-bi ensi-ra mu-un-pad₃-de₃ eŋer-ra mu-un-zu-zu
lu₂-ulu₃ nam-tar um-ma-an-dirig-ga
kug {d}nin-isin₂{si}na sizkur mu-na-ab-be₂ a-ra-zu mu-na-ab-be₂
nin-ŋu₁₀ ka tar <unk> za za im <unk>
tu₆-zu lu₂-ra mu-un-ta-ed₃-de₃
šul diŋir tuku he₂-em-mu-un-ak
egir-ba šu-si-zu u₃-mu-ne-ur₃
ni₂-zu me-teš₂-e ši-im-i-i
mu-zu dug₃-ge-eš-e im-pad₃-de₃
nin-ŋu₁₀ ni₂-te-na ki mu-un-kiŋ₂-kiŋ₂-e
niŋ₂ nu-sig₉-ge en₃ nam-ši-in-tar
niŋ₂ nu-dim₂-me-de₃ ŋeštug₂-ga-ni na-an-gub
nam-nu-u₈-gig-e hi-li im-ma-an...
lu₂ nin-ŋu₁₀ me ŋar-ŋar-ra-ba šu ba-ra-an-ti
ud-ba unu₇ šuba nu-ŋal₂-la-am₃
unu₇ šuba gu₂-a nu-ŋal₂-la-am₃
{d}nin-isin₂{si}na-ke₄ inim-e bi₂-in-sig₁₀-ge
šuba na-ur₁₁-ru numun-e-eš na-ŋa₂-ŋa₂
in-nin₉ nu-u₈-gig gal an-na-ke₄
unu₇ šuba inim-e bi₂-ib-sig₁₀-ge
še-er-zid ed₂-de₃ zag keše₂-de₃-de₃
{si}asil₃-la₂ saŋ-ŋa₂ mu-ni-ŋal₂
šar₂ ki-sikil li-li ŋa₂-ŋa₂-de₃
bahar₂-ra-ke₄ si sa₂-e-de₃ gi-dur kud-de₃ nam tar-re-de₃
{ŋiš}ig niŋin₃-ŋar-ra-ke₄ šu us₂-u₃-de₃ <unk> ki ra-ra-de₃
dumu lu₂ ur₂-ra da an-ri-ri gu₃ nun sud-sud-de₃
šag₄ ki-še₃ ŋa₂-ŋa₂-de₃ saŋ šu bal ak-de₃
nam-nu-u₈-gig zi-ki-in-ne-en tukum di-de₃ <unk> luh-e-de₃
me gal-gal-e pa e₃ u₃-bi₂-ak
nin-ŋu₁₀ me-te si na-an-ga-am₃-dug₄
{d}nin-isin₂{si}na-ke₄ silim zid-de₃-eš na-e
nin munus šul a₂ mah {d}en-lil₂-la₂-me-en
munus sag₉-ga {d}nin-isin₂{si}na-me-en dumu an kug-ga-me-en
a-a-ŋu₁₀ an lugal sipad diŋir-re-e-ne
kalam-e barag kug-ga ba-e-tuš
ama-ŋu₁₀ {d}uraš nin diŋir-re-e-ne
an-da ki-nu₂ kug-ga šag₄ kuš₂-u₃ e-ne su₃-ud gal ba-e-dug₄
ki-ulutim₂-ŋu₁₀ an kug ki sikil
e₂-ŋu₁₀ e₂ i₃-si-in{ki} bulug an ki
tir šim {ŋiš}erin-na ir-bi nu-gul-e
šag₄-bi kur he₂-ŋal₂-la ki us₂-sa
e₂-ŋu₁₀ kur dilmun{ki} nu-me-a {ŋiš}ŋišnimbar-ta ba-an-tud
i₃-si-in{ki} kur dilmun{ki} nu-me-a {ŋiš}ŋišnimbar-ta ba-an-tud
zu₂-lum-bi gada mah ŋiš la₂-gin₇ guru₇-še₃ ba-an-dub
{d}a-nun-na diŋir gal-gal-e-ne mu-da-gu₇-u₃-ne
e₂-ŋu₁₀ ki silim-ma giri₁₇-zal ki-ulutim₂ kalam-ma
ŋi₆ u₃-na iti₆-gin₇ ma-e₃
an-bar₇-gana₂ ud-ud-gin₇ ma-e₃
nitalam-ŋu₁₀ en {d}pa-bil-saŋ dumu {d}en-lil₂-ke₄
šag₄-ba e-ne <unk> bi mu-da-an-nu₂ ki-nu₂ mu-ni-ib-dug₃-ge
id₂-ŋu₁₀ {id₂}kir₁₁-sig he₂-ŋal₂ gu₇-e gig-še₃ ba-dul₅-la₂
šag₄-ba a zal-le ma-ra-il₂-il₂
gu₂-gu₂-bi lal₃ ŋeštin ba-an-mu₂ maš₂-bi ma-sud-e
kur gal {d}en-lil₂-le šag₄-ga-ni um-ma-an-hu-luh-ha-ta
kur-da saŋ-ki um-ma-da-an-gid₂
ki-bal-da nam im-ma-da-an-kud
ki-bal kur saŋ-ki gid₂-da-ni-še₃
a-a-ŋu₁₀ {d}en-lil₂-le im-ma-ši-in-gi₄-gi₄
munus šul-me-en ur-saŋ kalag-ga-me-en ŋe₂₆-e-me-en im-ši-du-un
sipad ki-bal-ba ŋeštug₂-ga-na im-ma-ni-ib-dab₅-be₂
ka u₃-mu-da-an-tar ka u₃-mu-da-an-sig₉
e-ne-ra ŋeštug₂-ga u₃-mu-na-ni-in-u₁₈-lu
iri-ba hul-a-ba lu₂ nu-mu-un-ši-zu-zu
sipad-bi u₂-gu₇-a-na lu₂ nu-mu-ši-pad₃-de₃
a-gin₇ u₃-mu-dab₅-dab₅ buru₁₄-gin₇...
še-gin₇ ŋiš-ba₉-ra₂ šu um-ma-ni-ti
izi-gin₇ {u₂}numun₂-bur-gin₇ e-ne um-ma-an-la₂
{ŋiš}tukul sag₃-ge saŋ ŋiš ra-ra-ŋu₁₀
a-a-ŋu₁₀ {d}en-lil₂-ra nibru{ki}še₃ ka ga-mu-na-ab-de₆
nin me huš-a dur₂ ŋar-ra-me-en
an kug-ta nam-išib šum₂-ma-me-en
e₂-gal-ta niŋ₂-saŋ zig₃-ga-me-en
barag mah-ta me šu ti-a-me-en
peš₁₀-ŋal₂ gaba-ŋal₂ an uraš-a-me-en
nin gal diŋir-re-e-ne-me-en
ni₂-ŋu₁₀ huš-am₃ kalam-ma mu-un-ri
su zig₃-ŋu₁₀ kur-kur-ra ši-im-ri
a₂ aŋ₂-ŋa₂-ŋu₁₀ lu₂ nu-mu-un-ši-zu-zu
munus-me-en ur-saŋ-me-en šul-la-me-en a₂-ŋal₂ kalam-ma-me-en
an mu-dur₇-ra-gin₇ mu-da-gam-e-en
ki-a a-ŋi₆-gin₇ mu-da-šub-šub
{ŋiš}rab₃ kalam-ma uŋ₃ šu ri-ri-me-en
mir-gin₇ du uŋ₃-še₃ šag₄ huŋ-e
šudu₃ a-ra-zu ŋiš tuku-me-en kug {d}nin-isin₂{si}na za₃-mi₂
šir₃-gid₂-da {d}nin-isin₂{si}na-kam

Cuneiform:
<SURFACE>
...𒈤𒀀𒂉𒃻𒊏
...𒅍𒊒𒅆𒂍𒁲𒉈𒁺𒁀
...𒄷𒌌𒄷𒇷𒂠𒅊𒂵
...𒌴𒌴𒉺𒈗𒅎𒅆𒊒𒉈
...𒉆𒃴𒈠𒄘𒉆𒈪𒅔<unk>
...𒉆𒃴𒈠𒌑𒀀𒈨𒈾𒌴𒌴𒊑
...𒉆𒃴𒈠𒌑𒀀𒈨𒈾𒌴𒌴𒊑
𒈨𒈤𒋗𒂠𒈾𒂷𒂷𒂷
𒌆𒃲𒂊𒌋𒁯𒅎𒈠𒀝𒂊𒅗𒅎𒈠𒀊𒊷𒄀
𒁑𒆥𒆸𒊏𒅆𒈬𒌧𒋧𒄀
𒀭𒎏𒅔𒋛𒈾𒆤𒄈<unk>𒂊𒅇𒊬𒅎𒈠𒀝𒂊
𒈨𒉆𒀀𒍪𒋗𒅎𒌌𒌌
𒌉𒉌𒈗𒄈𒋛𒊏
𒀭𒁕𒈬𒇽𒊷𒂵𒋗𒉌𒁀𒀊𒋧𒈬
𒌉𒈬𒃻𒉆𒀀𒍪𒅗𒄑𒌆𒉿𒎓𒋡𒃶𒅎𒈠𒀝
𒀭𒁕𒈬𒃻𒉆𒀀𒍪𒅗𒄑𒌆𒉿𒎓𒋡𒃶𒅎𒈠𒀝
𒌆𒁇𒋛𒄀𒋗𒅎𒈠𒀭𒋾𒋗𒅎𒄥𒄥𒊑
𒌆𒁇𒋛𒉌𒉌𒂊𒅎𒈠𒀝𒂊
𒅎𒀠𒅗𒂵𒅎𒆯𒆯𒂊
𒌀𒁁𒌓𒂊𒋗𒅎𒋙𒌨𒋙𒌨𒊑
𒍼𒍼𒈠𒋗𒉈𒈬𒈾𒀝𒂊
𒎏𒈬𒊮𒍪𒂼𒌧𒈠𒅗
𒀀𒍪𒃲𒊕𒈪𒂵𒄰
𒀭𒎏𒅔𒋛𒈾𒌉𒀭𒈾𒆤
𒌉𒉌𒈗𒄈𒋛𒊏
𒀭𒁕𒈬𒇽𒊷𒂵𒋗𒉌𒁀𒀊𒋧𒈬
𒌉𒈬𒃻𒉆𒀀𒍪𒅗𒄑𒌆𒉿𒎓𒋡𒃶𒅎𒈠𒀝
𒀭𒁕𒈬𒃻𒉆𒀀𒍪𒅗𒄑𒌆𒉿𒎓𒋡𒃶𒅎𒈠𒀝
𒌍𒁇𒆥𒂷𒍠𒊩𒈪𒌷𒅔𒅗
𒆬𒀭𒎏𒅔𒋛𒈾𒉆𒈨𒈬𒈾𒀝𒂊
𒀭𒂗𒆠𒆤𒍪𒀊𒉣𒈾𒋫𒊕𒂊𒌍𒈬𒉌𒅔𒉺𒄸𒁺
𒊮𒍼𒀚𒍼𒇽𒍇𒊏𒈬𒈾𒋼𒀀𒊑
𒇽𒍇𒁉𒈲𒆠𒉋𒁶𒄿𒅎𒁄𒁄𒂊
𒈲𒆠𒌀𒀀𒁶𒂊𒉈𒁖𒉌𒋛𒅋𒂊
𒊮𒈬𒀚𒈬𒉋𒆷𒁉𒅎𒈨
𒎏𒈬𒉆𒈨𒂊𒋗𒃲𒈬𒌧𒌌𒌌
𒀭𒎏𒅔𒋛𒈾𒆤𒅲𒉈𒅔𒅗𒁀𒊷
𒉌𒉣𒂊𒉆𒊒𒁀𒀭𒋧
𒁓𒃲𒆷𒈾𒁀𒉌𒅔𒌤
𒋗𒈻𒁕𒈾𒉆𒈠𒀭𒁺
𒇽𒍇𒁉𒅎𒁶𒋢𒀀𒈾𒅎𒈠𒀭𒁲𒉌𒅁𒌓𒁺𒉈
𒉈𒌑𒍤𒆸𒍣𒍣𒁕𒁶𒉎𒁀𒈬𒌧𒋼𒂗𒋼𒂗
𒀭𒉆𒇽𒍇𒀬𒀀𒊏𒍪𒀀𒈬𒈾𒀭𒁻𒁻𒄀𒌍
𒅗𒁉𒁕𒀭𒊏𒀭𒂗𒆤𒊏
𒆬𒀭𒎏𒅔𒋛𒈾𒆠𒈤𒀀𒈾𒈬𒌧𒉈𒉈𒂗𒆭𒆭
𒀭𒌜𒅆𒌨𒀭𒆗𒅆𒌨𒇽𒊏𒊒𒁀
𒀭𒈕𒈨𒀭𒈕𒈨𒀀𒁉𒆭𒊏𒈪𒅇𒈾
𒉆𒋻𒀉𒉺𒂵𒇽𒊏𒉡𒇯𒁺𒉈
𒇽𒊏𒁻𒄀𒌍𒅇𒈬𒉌𒅁𒋼𒀀
𒀭𒃻𒈬𒌧𒉌𒊏𒀀𒉌
𒊕𒈬𒀀𒁀𒀭𒁲𒉌𒅁𒊒𒁀
𒇽𒁉𒂗𒈨𒇷𒊏𒈬𒌧𒅆𒊒𒉈𒂕𒊏𒈬𒌧𒍪𒍪
𒇽𒍇𒉆𒋻𒌝𒈠𒀭𒋛𒀀𒂵
𒆬𒀭𒎏𒅔𒋛𒈾𒀬𒈬𒈾𒀊𒁉𒀀𒊏𒍪𒈬𒈾𒀊𒁉
𒎏𒈬𒅗𒋻<unk>𒍝𒍝𒅎<unk>
𒅲𒍪𒇽𒊏𒈬𒌧𒋫𒇯𒁺𒉈
𒂄𒀭𒌇𒃶𒅎𒈬𒌧𒀝
𒂕𒁀𒋗𒋛𒍪𒅇𒈬𒉈𒃡
𒉎𒍪𒈨𒌨𒂊𒅆𒅎𒄿𒄿
𒈬𒍪𒄭𒄀𒌍𒂊𒅎𒅆𒊒𒉈
𒎏𒈬𒉎𒋼𒈾𒆠𒈬𒌧𒆥𒆥𒂊
𒃻𒉡𒋛𒄀𒇷𒉆𒅆𒅔𒋻
𒃻𒉡𒁶𒈨𒉈𒄑𒌆𒉿𒂵𒉌𒈾𒀭𒁺
𒉆𒉡𒇇𒍼𒂊𒄭𒇷𒅎𒈠𒀭...
𒇽𒎏𒈬𒈨𒃻𒃻𒊏𒁀𒋗𒁀𒊏𒀭𒋾
𒌓𒁀𒋽𒀕𒍝𒈽𒉡𒅅𒆷𒀀𒀭
𒋽𒀕𒍝𒈽𒄘𒀀𒉡𒅅𒆷𒀀𒀭
𒀭𒎏𒅔𒋛𒈾𒆤𒅗𒂊𒉈𒅔𒋧𒄀
𒍝𒈽𒈾𒀳𒊒𒆰𒂊𒌍𒈾𒂷𒂷
𒅔𒎐𒉡𒇇𒍼𒃲𒀭𒈾𒆤
𒋽𒀕𒍝𒈽𒅗𒂊𒉈𒅁𒋧𒄀
𒊺𒅕𒍣𒌓𒁺𒉈𒍠𒆟𒉈𒉈
𒋛𒂢𒇲𒊕𒂷𒈬𒉌𒅅
𒊹𒆠𒂖𒇷𒇷𒂷𒂷𒉈
𒁃𒊏𒆤𒋛𒁲𒂊𒉈𒄀𒄙𒋻𒉈𒉆𒋻𒊑𒉈
𒄑𒅅𒌋𒌓𒆤𒃻𒊏𒆤𒋗𒍑𒅇𒉈<unk>𒆠𒊏𒊏𒉈
𒌉𒇽𒌫𒊏𒁕𒀭𒊑𒊑𒅗𒉣𒋤𒋤𒉈
𒊮𒆠𒂠𒂷𒂷𒉈𒊕𒋗𒁄𒀝𒉈
𒉆𒉡𒇇𒍼𒍣𒆠𒅔𒉈𒂗𒋗𒃻𒌉𒇲𒁲𒉈<unk>𒈛𒂊𒉈
𒈨𒃲𒃲𒂊𒉺𒌓𒁺𒅇𒉈𒀝
𒎏𒈬𒈨𒋼𒋛𒈾𒀭𒂵𒀀𒀭𒅗
𒀭𒎏𒅔𒋛𒈾𒆤𒁲𒍣𒉈𒌍𒈾𒂊
𒎏𒊩𒂄𒀉𒈤𒀭𒂗𒆤𒇲𒈨𒂗
𒊩𒊷𒂵𒀭𒎏𒅔𒋛𒈾𒈨𒂗𒌉𒀭𒆬𒂵𒈨𒂗
𒀀𒀀𒈬𒀭𒈗𒉺𒇻𒀭𒊑𒂊𒉈
𒌧𒂊𒁈𒆬𒂵𒁀𒂊𒆪
𒂼𒈬𒀭𒅁𒎏𒀭𒊑𒂊𒉈
𒀭𒁕𒆠𒈿𒆬𒂵𒊮𒊨𒅇𒂊𒉈𒋤𒌓𒃲𒁀𒂊𒅗
𒆠𒅊𒀩𒈬𒀭𒆬𒆠𒂖
𒂍𒈬𒂍𒉌𒋛𒅔𒆠𒁑𒀭𒆠
𒌁𒋆𒄑𒂞𒈾𒅕𒁉𒉡𒄢𒂊
𒊮𒁉𒆳𒃶𒅅𒆷𒆠𒍑𒊓
𒂍𒈬𒆳𒉌𒌇𒆠𒉡𒈨𒀀𒄑𒊷𒋫𒁀𒀭𒌅
𒉌𒋛𒅔𒆠𒆳𒉌𒌇𒆠𒉡𒈨𒀀𒄑𒊷𒋫𒁀𒀭𒌅
𒅗𒈝𒁉𒃰𒈤𒄑𒇲𒁶𒄦𒂠𒁀𒀭𒁾
𒀭𒀀𒉣𒈾𒀭𒃲𒃲𒂊𒉈𒈬𒁕𒅥𒅇𒉈
𒂍𒈬𒆠𒁲𒈠𒅗𒉌𒆠𒅊𒀩𒌧𒈠
𒈪𒅇𒈾𒌓𒀭𒋀𒆠𒁶𒈠𒌓𒁺
𒀭𒉈𒃷𒌓𒌓𒁶𒈠𒌓𒁺
𒊩𒍑𒁮𒈬𒂗𒀭𒉺𒉈𒊕𒌉𒀭𒂗𒆤𒆤
𒊮𒁀𒂊𒉈<unk>𒁉𒈬𒁕𒀭𒈿𒆠𒈿𒈬𒉌𒅁𒄭𒄀
𒀀𒇉𒈬𒀀𒇉𒊩𒃢𒋝𒃶𒅅𒅥𒂊𒍼𒂠𒁀𒌆𒇲
𒊮𒁀𒀀𒉌𒇷𒈠𒊏𒅍𒅍
𒄘𒄘𒁉𒋭𒃾𒁀𒀭𒊬𒈧𒁉𒈠𒋤𒂊
𒆳𒃲𒀭𒂗𒆤𒇷𒊮𒂵𒉌𒌝𒈠𒀭𒄷𒈛𒄩𒋫
𒆳𒁕𒊕𒆠𒌝𒈠𒁕𒀭𒁍
𒆠𒁄𒁕𒉆𒅎𒈠𒁕𒀭𒋻
𒆠𒁄𒆳𒊕𒆠𒁍𒁕𒉌𒂠
𒀀𒀀𒈬𒀭𒂗𒆤𒇷𒅎𒈠𒅆𒅔𒄄𒄄
𒊩𒂄𒈨𒂗𒌨𒊕𒆗𒂵𒈨𒂗𒂷𒂊𒈨𒂗𒅎𒅆𒁺𒌧
𒉺𒇻𒆠𒁄𒁀𒄑𒌆𒉿𒂵𒈾𒅎𒈠𒉌𒅁𒆪𒁉
𒅗𒅇𒈬𒁕𒀭𒋻𒅗𒅇𒈬𒁕𒀭𒋛
𒂊𒉈𒊏𒄑𒌆𒉿𒂵𒅇𒈬𒈾𒉌𒅔𒍇𒇻
𒌷𒁀𒅆𒌨𒀀𒁀𒇽𒉡𒈬𒌧𒅆𒍪𒍪
𒉺𒇻𒁉𒌑𒅥𒀀𒈾𒇽𒉡𒈬𒅆𒅆𒊒𒉈
𒀀𒁶𒅇𒈬𒆪𒆪𒂙𒁶...
𒊺𒁶𒄑𒁁𒁺𒋗𒌝𒈠𒉌𒋾
𒉈𒁶𒌑𒍤𒆸𒁓𒁶𒂊𒉈𒌝𒈠𒀭𒇲
𒄑𒆪𒉺𒄀𒊕𒄑𒊏𒊏𒈬
𒀀𒀀𒈬𒀭𒂗𒆤𒊏𒂗𒆤𒆠𒂠𒅗𒂵𒈬𒈾𒀊𒁺
𒎏𒈨𒍽𒀀𒂉𒃻𒊏𒈨𒂗
𒀭𒆬𒋫𒉆𒈨𒋧𒈠𒈨𒂗
𒂍𒃲𒋫𒃻𒊕𒍣𒂵𒈨𒂗
𒁈𒈤𒋫𒈨𒋗𒋾𒀀𒈨𒂗
𒆠𒀀𒅅𒃮𒅅𒀭𒅁𒀀𒈨𒂗
𒎏𒃲𒀭𒊑𒂊𒉈𒈨𒂗
𒉎𒈬𒍽𒀀𒀭𒌧𒈠𒈬𒌧𒊑
𒋢𒍣𒈬𒆳𒆳𒊏𒅆𒅎𒊑
𒀉𒉘𒂷𒈬𒇽𒉡𒈬𒌧𒅆𒍪𒍪
𒊩𒈨𒂗𒌨𒊕𒈨𒂗𒂄𒆷𒈨𒂗𒀉𒅅𒌧𒈠𒈨𒂗
𒀭𒈬𒁍𒊏𒁶𒈬𒁕𒃵𒂊𒂗
𒆠𒀀𒀀𒈪𒁶𒈬𒁕𒊒𒊒
𒄑𒈗𒌧𒈠𒌧𒋗𒊑𒊑𒈨𒂗
𒂇𒁶𒁺𒌧𒂠𒊮𒂠𒂊
𒆃𒀀𒊏𒍪𒄑𒌇𒈨𒂗𒆬𒀭𒎏𒅔𒋛𒈾𒍠𒊩
𒂡𒁍𒁕𒀭𒎏𒅔𒋛𒈾𒄰